钦定古今图书集成/明伦汇编/氏族典/第264卷 > 王宗绾
## 钦定古今图书集成/明伦汇编/氏族典/第264卷 > 王宗绾

按《十国春秋》，前蜀王宗绾本姓李，名绾。乾宁元年与
王钊等同为高祖义儿，更今姓名，累官知蜀州。高祖
破东川，命宗绾分兵徇昌、普等州，顷之领武定军节
度使。高祖与岐构兵，宗绾充马步都指挥使，豫城西
县为安远军，利州一面恃此以为捍蔽。未几，诏兼中
书令，复充北路行营都制置使，以攻秦州。已而败岐
兵于金沙谷，擒岐将李彦巢。再克成州，掳刺史李彦
德。随陷秦州，拔凤州，高祖因遂有秦、凤、阶、成之地，宗
绾实为首庸焉。通正元年，又领东北面都招讨，将兵伐岐，师出大散关，大破岐兵，进取宝鸡，围凤翔，岐人
为之震恐。光天时，与王宗瑶等同受顾命辅政。后主
嗣位，封临洮王。